
Број: 02 - __________                                                                                                     П Р Е Д Л О Г
_______ 2018 година                                                                                                  
С к о п ј е                                      
ЗАПИСНИК
од Петнаесеттата седница на Управниот одбор на
Фондот за здравствено осигурување на Македонија,
одржана на 11 јули 2018 година со почеток во 12.00 часот во просториите на Фондот за здравствено осигурување на Македонија

Присутни членови на Управниот одбор:

· Верица Проковиќ, претставник од Министерството за финансии - претседател;
· Д-р Љубиша Каранфиловски, претставник од Сојузот на синдикатите на 

      Македонија – член;

· Проф. Д-р Ненад Гавриловиќ, претставник на осигурениците  - член;

· Д-р Димитар Димитриевски, претставник на пензионерите во Република Македонија – член;
· Д-р Илбер Бесими, претставник од Лекарската, Фармацевтската и Стоматолошката комора на Македонија – член.
Отсутни членови на Управниот одбор:

· Проф. Д-р Назми Ејупи, претставник на стопанствениците во Република Македонија  - член.
Присутни од ФЗОМ:

· Орхан Рамадани, директор на ФЗОМ;
· Данаил Дончев, директор на ФЗОМ;
· Д-р Ана Петрова, советник на директорот (делумно присутна);
· Лидија Маркузанова, раководител на одделението за управување со човечки ресурси (делумно присутна);
· Д-р Весна Маркоска, републички контролор инспектор (делумно присутна);
· Христо Трповски, раководител на одделението за регрес и судски постапки, во својство на записничар.
Претседателката на Управниот одбор Верица Проковиќ ја отвори и водеше седницата. На почетокот ги запозна присутните дека членот на Управниот одбор Проф. Д-р Назми Ејупи известил оти поради тоа што се наоѓа на годишен одмор во странство, нема да може да присуствува на седницата. Констатира дека Управниот одбор и со присутните пет членови може полноважно да работи и одлучува, по што го прочита претходно доставениот 

П Р Е Д Л О Г - Д Н Е В Е Н  Р Е Д
· Усвојување на записникот од Тринаесеттата седница на Управниот одбор одржана на 17 мај 2018 година

· Усвојување на записникот од Четиринаесеттата седница на Управниот одбор одржана на 7 јуни 2018 година

1. Предлог за донесување на Правилник за изменување и дополнување на Правилникот за содржината и начинот на остварувањето на правата и обврските од задолжителното здравствено осигурување; 
2. Предлог за донесување на Правилник за изменување и дополнување на Правилникот за систематизација на работните места во Фондот за здравствено осигурување на Македонија;

3. Предлог за изменување на договорните надоместоци на јавните здравствени установи; 

4. Одлучување за пријави за склучување на договор, односно анекс на договор за ортопедски и други помагала: 
· Виа Фарм (ФЗОМ број 10-5916/1 од 23.3.2018 година)

5. Разно. 
Потоа наведе дека од Фондот е предложено дневниот ред да се дополни и со разгледување на предлог за донесување на Одлука за изменување на вкупниот договорен надоместок на здравствените установи за обезбедени услуги од областа на специјалистичко-консултативната стоматолошка здравствена заштита за 2018 година.
Предлогот беше едногласно прифатен со што за работата на петнаесеттата седница, Управниот одбор едногласно го усвои следниот 
Д Н Е В Е Н  Р Е Д
· Усвојување на записникот од Тринаесеттата седница на Управниот одбор одржана на 17 мај 2018 година

· Усвојување на записникот од Четиринаесеттата седница на Управниот одбор одржана на 7 јуни 2018 година

1. Предлог за донесување на Правилник за изменување и дополнување на Правилникот за содржината и начинот на остварувањето на правата и обврските од задолжителното здравствено осигурување; 
2. Предлог за донесување на Правилник за изменување и дополнување на Правилникот за систематизација на работните места во Фондот за здравствено осигурување на Македонија;

3. Предлог за изменување на договорните надоместоци на јавните здравствени установи; 

4. Одлучување за пријави за склучување на договор, односно анекс на договор за ортопедски и други помагала: 
· Виа Фарм (ФЗОМ број 10-5916/1 од 23.3.2018 година)

5. Разно. 
Потоа се пристапи кон разгледување на точките на дневниот ред. 
· Усвојување на записникот од Тринаесеттата седница на Управниот одбор одржана на 17 мај 2018 година

Управниот одбор без забелешки, едногласно го усвои записникот од Тринаесеттата седница на Управниот одбор одржана на 17 мај 2018 година.

· Усвојување на записникот од Четиринаесеттата седница на Управниот одбор одржана на 7 јуни 2018 година

Управниот одбор без забелешки, едногласно го усвои записникот од Четиринаесеттата седница на Управниот одбор одржана на 7 јуни 2018 година.

ТОЧКА 1 -  Предлог за донесување на Правилник за изменување и дополнување на Правилникот за содржината и начинот на остварувањето на правата и обврските од задолжителното здравствено осигурување
Објаснување на предлогот даде Ана Петрова. Наведе дека се работи за правилникот кој беше донесен на седницата одржана на 17 мај оваа година, по што согласно законот беше испратен за добивање согласност од министерот за здравство. Меѓутоа, министерот не даде согласност, укажувајќи кај некои одредби на правилникот да се направат измени. Укажувањата се од формална природа односно е сугерирано поинакво формулирање на одредбата на членот 59 став 4 и на членот 76-а став 2. Истовремено со овие измени по укажување на Министерството за здравство, се предлага и дополнување на членот 79 со уште еден став  кој се однесува на фактурата за извршените здравстени услуги.
По објаснувањето дискутираа членовите на Управниот одбор Ненад Гавриловиќ, Димитар Димитриевски и Илбер Бесими, при што покрај за актуелните измени, беше дискутирано и за некои одредби кои не беа опфатени со измените што се предмет на дискусијата, а кои во иднина ќе треба да се уредат. 
По исцрпувањето на дискусијата, Управниот одбор едногласно го донесе предложениот
Правилник 

за изменување и дополнување на Правилникот за содржината и начинот на остварувањето на правата и обврските од задолжителното здравствено осигурување
ТОЧКА 2 - Предлог за донесување на Правилник за изменување и дополнување на Правилникот за систематизација на работните места во Фондот за здравствено осигурување на Македонија
За предлогот од втората на точка на дневниот ред објаснување даде Лидија Маркузанова. Наведе дека предлогот претставува доработен текст на Правилникот кој беше донесен на седницата одржана на 17 мај. Доработувањето е заради забелешките што ги даде Министерството за информатичко општество и администрација кога беше побарана согласност за правилникот. Имено, за овој правилник согласно законот е потребна согласност како од Министерството за здравство, така и од Министерството за информатичко општество и администрација, кое правилникот го оценува во поглед на усогласеноста со Законот за административни службеници и Законот за вработени во јавен сектор. Првото министерство даде согласност, но второто даде одредени забелешки кои се претежно од техничка природа. Подетално со сите укажувања членовите на Управниот одбор може да запознаат преку информацијата која е доставена со работните материјали за седницата.
По објаснувањето и кусата дискусија што следуваше, Управниот одбор едногласно го донесе предложениот 
Правилник

за изменување и дополнување на Правилникот за систематизација на работните места во Фондот за здравствено осигурување на Македонија
во кој се вклучени укажувањата на Министерството за информатичко општество и администрација.

ТОЧКА 3 - Предлог за изменување на договорните надоместоци на јавните здравствени установи
Директорот Рамадани објасни дека предлогот се однесува на утврдување на надоместок за две нови јавни здравствени установи, и тоа за Општата болница со проширена дејност – Дебар и за Општата болница со проширена дејност – Гевгелија. Овие установи се новоформирани со одлуки на Владата, преку спојување на здравствените домови и општите болници во тие два града. Со спојувањето, здравствените домови и општите болници во Дебар и во Гевгелија ќе престанат да постојат, а нивните надоместоци ќе се пренесат на новите болници со проширена дејност.

Одлука 
за утврдување на вкупниот договорен надоместок на јавната здравствена установа Општа болница со проширена дејност – Дебар за 2018 година
и
Одлука 

за утврдување на вкупниот договорен надоместок на јавната здравствена установа Општа болница со проширена дејност – Гевгелија за 2018 година

ТОЧКА 4 - Одлучување за пријави за склучување на договор, односно анекс на договор за ортопедски и други помагала
За четвртата точка на дневниот ред објаснување даде Весна Маркоска. Наведе дека на минатата седница беше донесена одлука за склучување на анекс на договор со понудувачот ПЗУ Аптека Виа Фарм од Вевчани, за издавање на помагала со шифра 3101. Меѓутоа, подоцна се утврди дека за едно од помагалата со таа шифра било истечено решението за регистрирање кое го издава Агенцијата за лекови и медицински средства, поради што за него не може да се склучи договор. Од таа причина, се предлага на денешната седница по понудата на Виа Фарм да се донесе нова одлука за склучување на анекс на договор, која ќе ги опфати само помагалата за кои постои важечко решение. 
По кусата дискусија што следеше, Управниот одбор едногласно донесе
Одлука

за склучување на анекс на договор за издавање на ортопедски и други помагала 
со ПЗУ Аптека Виа Фарм Вевчани со која се опфатија само помагалата за кои постои важечко решение од Агенцијата за лекови и медицински средства. 

ТОЧКА 5 - Разно
Во рамките на точката Разно, Ненад Гавриловиќ наведе дека повторно сака да укаже на потребата од изготвување на пречистени текстови на општите акти на Фондот. Тие треба да служат за поголема прегледност при донесувањето на нивни измени и дополнувања, зашто некои од актите имаат повеќе измени кои е тешко да се согледаат во целина. Доколку од некој општ акт нема подготвен пречистен текст, во работниот материјал треба да биде вклучен важечкиот текст на одредбите чие изменување или дополнување се предлага. Пречистените текстови објавени на интернет страницата на Фондот се корисни и за заинтересираната јавност а посебно за осигурениците кога имаат потреба да се запознаат со правата од здравственото осигурување. На крајот даде и укажување интернет страницата на Фондот да се уреди зашто некои од содржините не се доволно прегледни ни систематизирани. 
По ова, Управниот одбор донесе 

Заклучок: Стручната служба на Фондот, по секоја измена на општите акти да подготвува пречистени текстови и соодветниот пречистен текст да биде доставуван во работниот материјал за седницата кога на дневниот ред ќе биде изменување или дополнување на некој општ акт.
По ова, дневниот ред беше исцрпен и Управниот одбор во 13.00 часот заврши со работата на петнаесеттата седница. 
 Записничар,                                                Управен одбор

                          Христо Трповски                                               Претседател,

                                                                        Верица Проковиќ
Овој записник беше едногласно усвоен од Управниот одбор на седницата одржана на 30 јули 2018 година

